આવનાર સમયમાં ઈન્ટરનેટનો ફેલાવો અમર્યાદ રીતે વધતો જવાનો છે, એ એક ચોક્કસ હકીકત છે. એક અંદાજે દુનિયામાં ૩.૧૭ બિલિયન લોકો આજે ઈન્ટરનેટનો વપરાશ કરે છે તથા ૪૦૦ મિલિયનથી વધુ લોકો નિયમિત બ્લોગ વાંચે છે. આજની પેઢી વધુ ને વધુ સમય મોબાઈલ પર ગાળે છે. આજના યુવાનો પુસ્તક કરતાં ઓનલાઈન વાંચવાનું વધુ પસંદ કરે છે. તેઓ પોતાના ટેબલેટ કે મોબાઈલ દ્વારા જ મેગેઝિન, ચોપડીઓ, સમાચાર વાંચવા ટેવાયેલા છે. ને આ જમાના માટે હજુ આપણે પૂરી રીતે તૈયાર નથી. મોટા ભાગના બ્લોગ્સ હજી મોબાઈલ ફ્રેન્ડલી લેઆઉટ ધરાવતા નથી. ખાસ કરીને સાહિત્યિક સંસ્થાઓ અને અખબારોની વેબસાઈટ્સ હજુ પણ ખૂબ જૂની ટેકનોલોજીનો ઉપયોગ કરે છે. કેટલાંક અખબારો આજે પણ ‘પીડીએફ’ કે પિક્ચર ફોર્મેટમાં પ્રકાશન કરે છે.